ABC ตั้งเป้าผลการดำเนินงานปีนี้โตก้าวกระโดด มั่นใจล้างขาดทุนสะสมหมด
ABC ตั้งเป้าผลการดำเนินงานปีนี้โตก้าวกระโดด คาดรายได้ 2 พันลบ. จากโครงการ Above Sukhumvit 39 มั่นใจล้างขาดทุนสะสมหมดหลังรับรู้รายได้ขายห้องชุด เดินหน้าหาโอกาสทางธุรกิจอย่างต่อเนื่อง
24 มิ.ย. 2559

นายจิรภัทร วีรชยทองคำ รองกรรมการผู้จัดการ บริษัท แอสเซท ไบร์ท จำกัด (มหาชน) หรือ ABC เปิดเผยว่า บริษัทตั้งเป้าผลการดำเนินงานในปีนี้จะเติบโตอย่างก้าวกระโดด โดยมีเป้าหมายรายได้ที่ 2,000 ล้านบาท ซึ่งรายได้หลักมาจากโครงการ Above Sukhumvit 39  คอนโดมิเนียมหรูระดับพรีเมี่ยม บนทำเลที่ดีที่สุดในซอยสุขุมวิท 39 ที่เน้นเป้าหมายไปยังกลุ่มผู้ปกครองนักเรียนนานาชาติ  ชาวต่างชาติ นักลงทุนทั่วไปที่มีกำลังซื้อสูง และมั่นใจล้างขาดทุนสะสมหมดทันที หลังบริษัทรับรู้รายได้จากการขายห้องชุด
“แนวโน้มผลการดำเนินงานในปีนี้ จะสามารถเทิร์นอะราวด์ได้อย่างแน่นอน เพราะบริษัทจะมีรายได้ที่มาจากธุรกิจที่ชัดเจน ซึ่งจะทำให้บริษัทมีผลงานเติบโตอย่างโดดเด่น สามารถล้างขาดทุนสะสมได้ภายในปีนี้ พร้อมพิจารณาการจ่ายเงินปันผลจากผลการดำเนินงานได้ เพื่อเป็นการตอบแทนผู้ถือหุ้นที่ให้ความไว้วางใจเรา”นายจิรภัทร กล่าว
โดยบริษัทยังคงเดินหน้าหาโอกาสทางธุรกิจอย่างต่อเนื่อง โดยในวันที่ 29 มิถุนายนนี้จะมีการประชุมวิสามัญผู้ถือหุ้นของบริษัท ซึ่งหากวาระรายการได้มาซึ่งสิทธิการเช่าที่ดินและสิ่งปลูกสร้างได้รับการอนุมัติ บริษัทมีแผนที่จะพัฒนาอาคารเป็นโครงการ ABC Pet World ซึ่งเป็นโรงพยาบาลสัตว์และศูนย์รวมสัตว์เลี้ยงครบวงจร ที่ใหญ่และทันสมัยที่สุด พร้อมทีมสัตว์แพทย์ผู้เชี่ยวชาญให้การรักษา บนพื้นที่กว่า 37,000 ตารางเมตร พร้อมที่จอดรถ 600 คัน จะเริ่มเปิดในไตรมาส 4/59
สำหรับภาพรวมจะเน้นธุรกิจเกี่ยวกับสัตว์เลี้ยงทุกประเภท ด้วยรูปแบบและความแข็งแรงของคอนเซ็ปต์โครงการ คาดว่าจะสามารถขายพื้นที่เช่า  และทำให้บริษัทรับรู้รายได้จากค่าเช่าทันที ซึ่งจะทำให้มีรายได้ที่ต่อเนื่องและมั่นคง